รัฐบาลไทย-ข่าวทำเนียบรัฐบาล-รัฐมนตรีว่าการกระทรวงกลาโหมสาธารณรัฐอินโดนีเซีย เข้าเยี่ยมคารวะนายกรัฐมนตรี
วันพฤหัสบดีที่ 2 กุมภาพันธ์ 2560
รัฐมนตรีว่าการกระทรวงกลาโหมสาธารณรัฐอินโดนีเซีย เข้าเยี่ยมคารวะนายกรัฐมนตรี
รัฐมนตรีว่าการกระทรวงกลาโหมสาธารณรัฐอินโดนีเซีย เข้าเยี่ยมคารวะนายกรัฐมนตรี
วันนี้(2 ก.พ. 2560) เวลา 11.00 น. General Ryamizard Ryacudu (พลเอก รามิชาร์ด ราชูดู) รัฐมนตรีว่าการกระทรวงกลาโหมสาธารณรัฐอินโดนีเซีย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี ณ ห้องสีงาช้าง ตึกไทยคู่ฟ้า ทําเนียบรัฐบาล ภายหลังเสร็จสิ้นการหารือ พลโท วีรชน สุคนธปฏิภาค รองโฆษกประจําสํานักนายกรัฐมนตรี กล่าวสรุปสาระสําคัญการหารือดังนี้
นายกรัฐมนตรีกล่าวต้อนรับรัฐมนตรีว่าการกระทรวงกลาโหมอินโดนีเซียในนามรัฐบาลและประชาชนชาวไทย ในโอกาสเดินทางเยือนไทยในฐานะแขกของกระทรวงกลาโหม หวังว่ากระทรวงกลาโหมของทั้งสองฝ่ายจะได้หารือเพื่อแลกเปลี่ยนข้อคิดเห็นในประเด็นซึ่งจะเป็นประโยชน์ร่วมกันของทั้งสองประเทศ นายกรัฐมนตรีกล่าวขอบคุณที่ประธานาธิบดีอินโดนีเซียและภริยา เดินทางมาวางพวงมาลาและถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช เมื่อวันที่ 25 ต.ค. 2559 ด้านรัฐมนตรีว่าการกระทรวงกลาโหมอินโดนีเซียกล่าวแสดงความเสียใจต่อการเสด็จสวรรคตของพระบาทสมเด็จพระปรมินทรมหาภูมิพลอดุลยเดช โดยรัฐมนตรีว่าการกระทรวงกลาโหมอินโดนีเซียยังประทับใจเมื่อครั้งพระองค์และสมเด็จพระนางเจ้าสิริกิติ์ พระบรมราชินีนาถ เสด็จฯเยือนอินโดนีเซีย
ความสัมพันธ์ทวิภาคี นายกรัฐมนตรียินดีกับความสัมพันธ์ที่ใกล้ชิดระหว่างไทยกับอินโดนีเซีย ทั้งสองประเทศได้เฉลิมฉลองครบรอบ 65 ปี การสถาปนาความสัมพันธ์ทางการทูตระหว่างกันเมื่อปี 2558 มีการพบปะหารือกันทั้งในระดับรัฐบาลและภาคเอกชน รวมถึงยินดีที่ประธานาธิบดีอินโดนีเซียตอบรับคําเชิญของนายกรัฐมนตรีเยือนไทยอย่างเป็นทางการ เมื่อเดือน ธ.ค. 2559 แต่เนื่องจากเป็นช่วงพระราชพิธีบําเพ็ญพระราชกุศล 100 วัน จึงได้ขอเลื่อนเป็นปี 2560 อย่างไรก็ตาม รัฐบาลจะพิจารณาช่วงเวลาที่เหมาะสมเป็นลําดับแรกเพื่อให้การเยือนเกิดประโยชน์สูงสุดต่อทั้งสองประเทศ
ความร่วมมือด้านการทหาร ทั้งสองฝ่ายต่างยินดีที่กองทัพไทย-อินโดนีเซีย มีความสัมพันธ์อันดีและมีพัฒนาการความร่วมมือทางทหารระหว่างกันอย่างกว้างขวาง ทั้งสองฝ่ายมีการแลกเปลี่ยนข้อมูลด้านการข่าวและมีการแลกเปลี่ยนการเยือนระหว่างผู้นําทางทหารระดับสูงและระดับปฏิบัติงานของทั้งสองกองทัพอย่างต่อเนื่อง นายกรัฐมนตรียังกล่าวขอบคุณกระทรวงกลาโหมอินโดนีเซียที่ตอบรับเข้าร่วมการประชุมผู้บัญชาการทหารเรืออาเซียน (ASEAN Navy Cheifs’ Meeting) ครั้งที่ 11 และกิจกรรมสวนสนามทางเรือนานาชาติ เนื่องในโอกาสครบรอบ 50 ปี การก่อตั้งอาเซียน ซึ่งกองทัพเรือจะเป็นเจ้าภาพ ในเดือน พ.ย. 2560 นอกจากนี้ ทั้งสองฝ่ายยังหารือถึงความร่วมมือในการต่อต้านการก่อการร้าย โดยนายกรัฐมนตรีกล่าวว่า ภัยก่อการร้ายเป็นภัยระดับโลก ดังนั้น ไทย อินโดนีเซีย และสมาชิกอาเซียนจะต้องร่วมกันรับมือกับปัญหาดังกล่าวเพื่อสร้างเสถียรภาพและความมั่นคงของภูมิภาค เพราะหากภูมิภาคเกิดเสถียรภาพจะส่งผลให้การค้าและการลงทุนในภูมิภาคดีขึ้นตามไปด้วย
ความร่วมมือด้านการประมง นายกรัฐมนตรีกล่าวว่ารัฐบาลไทยพร้อมร่วมมือกับอินโดนีเซียเพื่อแก้ไขปัญหาด้านประมง ที่ผ่านมานายกรัฐมนตรีได้หารือกับประธานาธิบดีอินโดนีเซียและประสานงานกับรัฐมนตรีว่าการกระทรวงกิจการทางทะเลและประมงอินโดนีเซียในการแก้ไขการทําประมงที่ผิดกฎหมายและลักลอบค้ามนุษย์ในอุตสาหกรรมประมง นายกรัฐมนตรีหวังว่าทั้งสองฝ่ายจะร่วมมือกันแก้ไขปัญหาดังกล่าวร่วมกันต่อไป โอกาสนี้ นายกรัฐมนตรียังขอให้อินโดนีเซียพิจารณาเกี่ยวกับร่างบันทึกความเข้าใจระหว่างไทยกับอินโดนีเซียว่าด้วยความร่วมมือด้านการประมง ซึ่งทั้งสองฝ่ายเห็นชอบในร่างบันทึกความเข้าใจดังกล่าวแล้ว เพื่อเป็นกลไกในการแก้ไขปัญหาการประมงและพิจารณาแนวทางความร่วมมือด้านการประมงในอนาคต